VALSTYBĖS VAIKO TEISIŲ APSAUGOS IR ĮVAIKINIMO TARNYBOS

PRIE SOCIALINĖS APSAUGOS IR DARBO MINISTERIJOS

DIREKTORIus

ĮSAKYMAS

DĖL VALSTYBĖS VAIKO TEISIŲ ASPAUGOS IR ĮVAIKINIMO TARNYBOS PRIE SOCIALINĖS APSAUGOS IR DARBO MINISTERIJOS DIREKTORIAUS 2022 M. LIEPOS 4 D. ĮSAKYMO NR. BV-199 „DĖL VAIKO GLOBOS (RŪPYBOS) ORGANIZAVIMUI REIKALINGŲ FORMŲ PATVIRTINIMO“ PAKEITIMO

2023 m. liepos 7 d. Nr. BV-180

Vilnius

Pakeičiu Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos direktoriaus 2022 m. liepos 4 d. įsakymą Nr. BV-199 „Dėl vaiko globos (rūpybos) organizavimui reikalingų formų patvirtinimo“ ir išdėstau taip:

„Vadovaudamasi Lietuvos Respublikos civilinio kodekso 3.266 ir 3.267 straipsniais, Lietuvos Respublikos vaiko teisių apsaugos pagrindų įstatymo 50 straipsnio 1 dalies 12 punktu, Vaiko globos (rūpybos) organizavimo nuostatų, patvirtintų Lietuvos Respublikos Vyriausybės 2002 m. kovo 27 d. nutarimu Nr. 405 „Dėl Vaiko globos organizavimo nuostatų patvirtinimo“, 9, 10, 14, 35, 58, 79, 85, 86, 92 punktais bei 84.1, 84.2, 84.3, papunkčiais:

1.	T v i r t i n u pridedamus:

1.1.	Prašymo dėl paskyrimo vaiko globėju (rūpintoju) formą;

1.2.	Vyresnio kaip 16 metų asmens sutikimo dėl vaiko globėjo (rūpintojo) skyrimo formą;

1.3.	Sprendimo dėl fizinio asmens, norinčio priimti vaiką laikinai svečiuotis, pradinio vertinimo formą;

1.4.	Sprendimo dėl fizinio asmens, norinčio tapti vaiko globėju (rūpintoju) šeimynos steigėju, dalyviu pradinio vertinimo formą;

1.5.	Nurodymo dėl laikinosios globos (rūpybos) nustatymo formą;

1.6.	Teikimo dėl laikinojo globėjo (rūpintojo) nušalinimo formą;

1.7.	Nurodymo dėl laikinosios globos (rūpybos) panaikinimo formą;

1.8.	Sprendimo dėl vaiko iki trijų metų globos nustatymo vaikų globos institucijoje formą;

1.9.	Sprendimo tęsti vaiko laikinąją globą (rūpybą) formą;

1.10.	Sutikimo dėl rūpintojo gyvenimo skyrium nuo rūpinamo vaiko formą;

1.11.	Nurodymo dėl laikinosios globos (rūpybos) pabaigos formą;

1.12.	Vaiko grąžinimo tėvams ir vienam iš tėvų akto formą.

2.	Į p a r e i g o j u:

2.1.	Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos (toliau – Tarnyba) Veiklos valdymo skyriaus vyriausiąjį specialistą, atsakingą už gautų, siunčiamų dokumentų registravimą, su šiuo įsakymu supažindinti Tarnybos teritorinių vaiko teisių apsaugos skyrių valstybės tarnautojus ir darbuotojus.

2.2.	Tarnybos teritorinių vaiko teisių apsaugos skyrių vedėjus su šiuo įsakymu supažindinti visus naujai priimamus asmenis nedelsiant, bet ne vėliau kaip per 5 darbo dienas nuo priėmimo į pareigas dienos.“

Direktoriaus pavaduotoja,

pavaduojanti direktorių	Alina Jakavonienė